CELEX: 32022D0161
Language: ro
Date: 2022-02-03 00:00:00
Title: Decizia de punere în aplicare (UE) 2022/161 a Comisiei din 3 februarie 2022 de încheiere a procedurii de examinare privind obstacolele din calea comerțului în sensul Regulamentului (UE) 2015/1843 aplicate de Statele Unite Mexicane care constau în măsuri ce afectează importul de Tequila

7.2.2022   
               
               
                  RO
               
               
                  Jurnalul Oficial al Uniunii Europene
               
               
                  L 26/17
               
            
         DECIZIA DE PUNERE ÎN APLICARE (UE) 2022/161 A COMISIEI
         din 3 februarie 2022
         de încheiere a procedurii de examinare privind obstacolele din calea comerțului în sensul Regulamentului (UE) 2015/1843 aplicate de Statele Unite Mexicane care constau în măsuri ce afectează importul de Tequila
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2015/1843 al Parlamentului European și al Consiliului din 6 octombrie 2015 privind adoptarea procedurilor Uniunii în domeniul politicii comerciale comune în vederea asigurării exercitării de către Uniune a drepturilor care îi sunt conferite de normele comerțului internațional, în special de cele instituite sub egida Organizației Mondiale a Comerțului (1), în special articolul 5 alineatul (2) și articolul 12 alineatul (1),
         întrucât:
         1.   PROCEDURA
         
                     (1)
                  
                  
                     La 23 iulie 2020, Comisia Europeană a inițiat o procedură de examinare privind obstacolele în calea comerțului aplicate de Statele Unite Mexicane, constând în refuzul de a acorda certificate de export pentru Tequila prin publicarea unui aviz de deschidere în Jurnalul Oficial al Uniunii Europene (2).
                  
               
                     (2)
                  
                  
                     Ancheta a fost deschisă în urma unei plângeri depuse de Asociația Brewers of Europe în numele industriei din Uniune. Plângerea conținea elemente de probă privind restricționarea comerțului și prejudiciul cauzat de aceasta, care au fost suficiente pentru a justifica deschiderea anchetei.
                  
               
                     (3)
                  
                  
                     La 16 aprilie 2021, serviciile Comisiei au informat comitetul instituit prin articolul 7 alineatul (1) din Regulamentul (UE) 2015/1843 cu privire la rezultatele procedurii de examinare. Raportul a concluzionat că, deși nu exista niciun interes imediat al UE de a continua soluționarea litigiilor, procedura trebuia să rămână deschisă și trebuiau monitorizate evoluțiile ulterioare din Statele Unite Mexicane.
                  
               2.   RETRAGEREA PLÂNGERII ȘI ÎNCHEIEREA PROCEDURII
         
                     (4)
                  
                  
                     La 6 octombrie 2021, Asociația Brewers of Europe a informat Comisia că dorește să își retragă plângerea.
                  
               
                     (5)
                  
                  
                     În conformitate cu articolul 5 alineatul (2) din Regulamentul (UE) 2015/1843, procedura poate fi încheiată dacă plângerea este retrasă, cu excepția cazului în care încheierea nu ar fi în interesul Uniunii. În temeiul articolului 12 alineatul (1) din Regulamentul (UE) 2015/1843, procedurile se încheie atunci când interesele Uniunii nu impun luarea niciunei măsuri.
                  
               
                     (6)
                  
                  
                     Ancheta nu a evidențiat niciun indiciu din care să rezulte că încheierea nu ar fi în interesul Uniunii. Mai precis, exporturile de Tequila către producătorul european afectat s-au reluat, iar măsura care face obiectul plângerii nu are un efect sistemic asupra altor întreprinderi din UE.
                  
               
                     (7)
                  
                  
                     Prin urmare, Comisia a concluzionat că procedura de examinare privind obstacolele în calea comerțului aplicate de Statele Unite Mexicane, constând în refuzul de a acorda certificate de export pentru rachiul „Tequila”, trebuie încheiată.
                  
               
                     (8)
                  
                  
                     Prezenta decizie este în conformitate cu avizul comitetului instituit prin articolul 7 alineatul (1) din Regulamentul (UE) 2015/1843,
                  
               ADOPTĂ PREZENTA DECIZIE:
         
            Articolul 1
            Procedura de examinare privind refuzul Statelor Unite Mexicane de a acorda certificate de export pentru rachiul „Tequila” se încheie.
         
         
            Articolul 2
            Prezenta decizie intră în vigoare în ziua următoare datei publicării în Jurnalul Oficial al Uniunii Europene.
         
         
            Adoptată la Bruxelles, 3 februarie 2022.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 272, 16.10.2015, p. 1.
         
            (2)  JO C 265, 13.8.2020, p. 3.